钦定古今图书集成/明伦汇编/氏族典/第038卷 > 《廖用贤尚友录》 > 江湛
## 钦定古今图书集成/明伦汇编/氏族典/第038卷 > 《廖用贤尚友录》 > 江湛

按《宋书江湛传》，“湛字徽渊，济阳考城人，湘州刺史夷
子也。居丧以孝闻，爱好文义，喜弹棋鼓琴，兼明筭术。
初为著作佐郎，迁彭城王义康司徒行参军，南谯王
义宣左军功曹，复为义康司徒主簿，太子中舍人，出
为武陵内史，还为司徒从事中郎，迁太子中庶子，尚
书吏部郎。随王诞为北中郎将、南徐州刺史，以湛为”
长史、南东海太守。元嘉二十五年，征为侍中，任以机
密，领本州大中正，迁左卫将军，领国子博士。二十七
年，转吏部尚书，公平无私，不受请谒。劭入弑，收湛，湛
据窗受害，意色不挠，时年四十六。子恁、恕、愻、法寿，皆
见杀。世祖即位，赠左光禄大夫、开府仪同三司，加散
骑常侍，谥曰忠简公。